POTROŠAČKI FORUM REAGIRAO PREMA HRT-U

Studentima kazne zbog neplaćanja

RTV pretplate jer posjeduju - laptop?!

Dvije studentice u iznajmljenom stanu u Osijeku nedavno je posjetio inkasator RTV pristojbe. Osim što je, tvrde, u stan ušao bez poziva ili odobrenja, djevojke su zbog zatečena tri prijenosna računala “zaradile” kaznu od 240 kuna!

Vlasnik stana, kaže, tu kaznu ne želi platiti jer on u stanu koji im je iznajmio nije imao ni jedan uređaj na račun kojega se plaća RTV pristojba, a studentice (kojima kazna “pokriva” troškove hrane za gotovo cijeli mjesec) pitaju se nije li ovakva praksa naplaćivanja RTV pristojbe nepoštena. Posebice ako se uzme u obzir da računala uopće ne koriste za gledanje ikakvog televizijskog ili slušanje radijskog programa, te da su ih na svoje ime kupili njihovi roditelji koji RTV pretplatu uredno plaćaju.

Iz osječke udruge “Potrošački forum” kažu kako su upoznati s ovim problemom, te kako su u svezi s tim problemom već reagirali prema Hrvatskoj radioteleviziji.

- Od HRT-a smo dobili odgovor da njihovi kontrolori na terenu obilaze područje za koje su zaduženi i provode kontrolu provedbe Zakona o HRT-u na kućnim brojevima za koje imaju, na temelju podataka iz poslovnog sustava, informaciju da se ne plaća mjesečna pristojba. Zateknu li na tim kućnim brojevima, tijekom kontrole, posjedovanje prijamnika, njihov je zadatak da podnesu prijavu. Pritom se kućanstvom smatra, u smislu Zakona o Hrvatskoj radioteleviziji, svaka obiteljska ili druga zajednica osoba koje zajedno stanuje i zajednički troši svoje prihode za podmirenje osnovnih životnih potreba. Savjetovalište za potrošače na to je odgovorilo da kada je riječ o (redovitim) studentima, oni nemaju vlastite prihode pa je upitno je li opravdano obuhvatiti ih navedenom zakonskom odredbom i je li opravdano njihov studentski stan nazivati kućanstvom u tom smislu, pri čemu još nismo zaprimili službeno očitovanje - kaže Dunja Mak iz Potrošačkog foruma. No, dodaje kako je trenutno HRT službenog stava da su studenti u ovom slučaju dužni plaćati pristojbu te da djevojkama, ako ne plate spomenutih 240 kuna do dana dospijeća na uplatici, prijeti ovrha.

Ivana SOLAR